P6_TA(2006)0356

Sri Lanka

Euroopa Parlamendi resolutsioon Sri Lanka kohta

Euroopa Parlament,

- võttes arvesse oma 18. mai 2000. aasta [1], 14. märtsi 2002. aasta [2], 20. novembri 2003. aasta [3], resolutsioone Sri Lanka kohta, oma 13. jaanuari 2005 aasta resolutsiooni [4] tsunamikatastroofi kohta India ookeanis ning oma 18. mai 2006. aasta resolutsiooni [5] olukorra kohta Sri Lankas;

- võttes arvesse nõukogu 29. mai 2006. aasta otsust [6] Tamil Eelami Vabadusvõitluse Tiigrite (Tamili Tiigrid) suhtes eripiirangute kehtestamise kohta;

- võttes arvesse Tokyo konverentsi kaasesimeeste 30. mai 2006. aasta avaldust;

- võttes arvesse Tokyo doonorriikide konverentsi kaaseesistujate (EL, USA, Jaapan, Norra) poolt 12. augusti 2006. aastal esitatud üleskutset lõpetada 2002. aastal kehtestatud relvarahu mõlemapoolne rikkumine;

- võttes arvesse Euroopa Liidu eesistuja 17. augusti 2006. aasta avaldust Sri Lanka kohta;

- võttes arvesse 10. juunil 2003. aastal vastu võetud Tokyo deklaratsiooni Sri Lanka ülesehituse ja arengu kohta, milles seostati abi andmine edusammudega rahuprotsessis;

- võttes arvesse Sri Lanka valitsuse ja Tamili Tiigrite vahelist relvarahu lepingut, mis jõustus 23. veebruaril 2002. aastal;

- võttes arvesse 2002. aasta detsembris vastu võetud Oslo deklaratsiooni, kus Sri Lanka valitsus ja Tamili Tiigrid leppisid kokku lahenduse otsimises ühendatud Sri Lanka föderaalstruktuuri raames;

- võttes arvesse kodukorra artikli 115 lõiget 5,

A. arvestades, et viimaste kuude jooksul on olukord Sri Lankal märgatavalt halvenenud, tuues kaasa sadade inimeste surma, 200000 inimese ümberasumise, 500000 tsiviilisiku esmastest toidu- ja veevarudest ilmajäämise Jaffna poolsaarel ning tsunamijärgsete ülesehitustööde katkemise;

B. arvestades, et Sri Lanka Järelevalvemissioon (SLMM) tuvastas, et Tamili Tiigrid vastutavad 15. juunil 2006. aastal Sri Lanka põhjaosas Kebetigollewas toimunud maamiinirünnaku eest, milles pommitati tsiviiltranspordibussi ning mille tulemusena hukkus 64 ja sai vigastada üle 80 inimese, ning pidas intsidenti relvarahu lepingu jämedaks rikkumiseks;

C. arvestades, et rahukõneluste jätkamise võimaluse kasutamatajätmine on tõsiselt kahandanud võimalusi tõeliste poliitiliste edusammude tegemiseks;

D. arvestades, et Sri Lanka Järelevalvemissioon tuvastas, et valitsusjõud hukkasid Mutturis Prantsuse humanitaarorganisatsiooni Action Against Hunger heaks töötanud 17 abitöötajat;

E. arvestades, et Sri Lanka Järelevalvemissioon ise on kahanenud ja paljud selle liikmed on seoses Tamili Tiigrite esitatud ultimaatumiga Sri Lanka põhja- ja idaosast tagasi kutsutud;

F. tuletab meelde, et kõik konflikti osapooled peavad esmajärjekorras austama inimõigusi ja humanitaarnorme, seda mitte ainult vahetu reaktsioonina halvenevale olukorrale, vaid konflikti õiglase ja kestva lahenduse olulise koostisosana;

G. arvestades, et kokkulepet tsunamikatastroofi järgselt osutatud rahvusvahelise abi jagamise kohta ei ole korralikult täidetud, ülesehitustööd on kulgenud aeglaselt ning on olemas tõeline oht, et raha ei ole eesmärgipäraselt kasutatud,

1. mõistab hukka vägivalla laiaulatusliku taaspuhkemise ja rahuläbirääkimiste katkemise; on vägagi mures julgeoleku vähenemise pärast sõjaliste kokkupõrgete tõttu riigi ida- ja põhjaosas; rõhutab, et formaalselt kehtiva relvarahu lepingu viivitamatu taasjõustamine on esmatähtis mistahes edusammude saavutamiseks poliitilise lahenduse ja kestva rahu suunas;

2. mõistab hukka igapäevased rünnakud Jaffnas, Trincomalees ja Batticaloas ning nende ümbruses, mille tulemuseks on väga suured inimkannatused ning sadade tsiviilisikute ja sõjaväelaste surm; märgib, et eriliselt on uute kokkupõrgete tagajärjel kannatanud riigi idaosa moslemikogukond, kuna ainuüksi Mutturis on pidanud kodust lahkuma 50000 inimest;

3. mõistab sügavalt hukka Prantsuse valitsusvälise organisatsiooni Action Against Hunger heaks töötanud 17 srilankalase tapmise Mutturis; tunnustab valitsuse algatatud uurimist seoses nimetatud intsidendiga ning Austraalia valitsuse toetatava kohtueksperdi osalemist selles protsessis; kordab oma nõudmist viia läbi tõhus ja erapooletu uurimine seoses kõikide väidetavate julmustega ja inimõiguste tõsiste rikkumistega, rakendades tuvastatud süüdlaste vastu seadustest tulenevaid sanktsioone täies ulatuses;

4. mõistab hukka 14. augusti 2006. aasta operatsiooni Mullaitivu vastu, mille tulemusena hukkus 51 last ja noorukit;

5. tervitab Sri Lanka presidendi Mahinda Rajapaksa teadet kavatsusest kutsuda riigis aset leidnud röövimiste, kadumiste ja kohtuväliste hukkamiste uurimiseks kokku tuntud isikute sõltumatu rühm, kes jälgib eeluurimist; peab vahepeal sõltumatu, usaldusväärse ja tõhusa komisjoni loomist julgeks sammuks, mis võib katkestada Sri Lanka vägivallaahela; soovitab Sri Lanka valitsusel küsida seoses nimetatud komisjoni moodustamisega nõu ÜRO inimõiguste ülemkomissarilt Louise Arbourilt, et tagada selle sõltumatus ja tõhusus;

6. rõhutab vajadust saavutada poolte vahel pikas perspektiivis laiaulatuslik inimõigustealane kokkulepe ning lihtsustada selle saavutamist tõhusa ja sõltumatu rahvusvahelise järelevalvemissiooniga, mis täiendaks kohapeal sõlmitud kokkulepet, nagu soovitas ÜRO eriraportöör Philip Alston, takistamata seejuures juurdepääsu valitsuse ja Tamili Tiigrite kontrollitavatele aladele;

7. rõhutab, kui tähtis on süütute tsiviilohvrite riski vähendamiseks rahvusvahelise õigusega kooskõlas olevate maksimaalsete piirangute kehtestamine vastuvõitlusse ja sisejulgeoleku operatsioonidesse kaasatud valitsusjõudude poolt ning nende laitmatu käitumine kogu tegevuse vältel; soovitab Sri Lanka valitsusel tugevdada riiklikke politseijõude, et tagada kõikide kohtuväliste tapmiste tõhus uurimine; soovitab põhiseaduslikul nõukogul viivitamatult ametisse nimetada riikliku politseikomisjoni liikmed, nagu põhiseaduses on ette nähtud, mis kinnitaks komisjoni keskset rolli politseinike edendamises ja distsiplineerimises; soovitab programme Tamili ja tamili keelt kõnelevate politseinike värbamiseks eelkõige põhja- ja idaosas ning kõikide politseireservi kuuluvate isikute väljaõpetamiseks kriminaaljälituse ja -uurimise alal;

8. mõistab järjekordselt hukka laste kohutava kuritarvitamise lapssõdurite värbamise näol, mis on sõjakuritegu, ning kutsub mässulisi üles seda tegevust lõpetama, vabastama olemasolevad lapssõdurid ning tegema põhimõttelist avaldust, et nad tulevikus lapsi ei värba; palub Sri Lanka valitsusel kehtestada õigusaktid selle tegevuse ennetamiseks ja kriminaalkorras karistatavaks muutmiseks; tervitab Kanada suursaadiku Alan Rocki nimetamist relvakonfliktide ning laste eriesindaja ÜROs Radhika Coomaraswamy erinõustajaks, et viia antud küsimuses läbi uurimismissioon Sri Lankal;

9. mõistab hukka Tamili Tiigrite juhtkonna aastatepikkuse järeleandmatuse, mistõttu on järjest nurjanud paljud võimalused edasiminekuks, sh võimu üleandmine provintsi tasandile või provintside nõukogudele, võimu üleandmine piirkondlikule tasandile või piirkondlikele nõukogudele ning föderatsiooni loomine võimu üleandmisega riiklikule tasandile;

10. väljendab muret, et Sri Lanka mõlema vaenupoole osalised on konflikti jätkumisest huvitatud ja nõuab kõigi Sri Lanka inimeste pärast, et nad tõmbuksid kuristiku servalt tagasi;

11. nõuab seetõttu vaenutegevuse, sealhulgas poliitiliste mõrvade ja enesetaputerroristide pommirünnakute kohest, igakülgset ja kontrollitavat lõpetamist ning kutsub Prabhakarani ja Karunat üles taasalustama viivitamatult konstruktiivseid rahuläbirääkimisi Sri Lanka valitsusega;

12. nõuab, et kõik konflikti pooled austaksid inimõigusi ja humanitaarnorme mitte ainult vahetu reaktsioonina halvenevale olukorrale, vaid konflikti õiglase ja kestva lahenduse olulise koostisosana;

13. kutsub kõiki konflikti pooli üles tagama pidevalt Sri Lanka Järelevalvemissiooni julgeolekut; kahetseb Tamili Tiigrite nõudmist, et ELi riikide kodanikud lahkuksid Sri Lanka Järelevalvemissioonist; avaldab hindamatu töö eest tunnustust lahkuvatele Taani, Soome ja Rootsi vaatlejatele; toetab Islandit ja Norrat Sri Lanka Järelevalvemissiooni vaatlejate arvu suurendamise eest mõlemas riigis ja väljendab lootust, et Sri Lanka Järelevalvemissioon suudab oma kohustusi vaenutegevust kartmata täita; kutsub nõukogu üles toetama rahaliselt või tehniliselt kõiki meetmeid, mis võiksid seda kaotust korvata, ja kohandama Sri Lanka Järelevalvemissiooni varustust vastavalt selle ülesande raskusele;

14. kutsub valitsust ja Tamili Tiigreid üles võimaldama humanitaarabitöötajatele, ÜRO organisatsioonidele ja rahuvaatlejatele takistusteta juurdepääsu kõigisse riigi piirkondadesse ja tagama nende julgeolekut;

15. kutsub Sri Lanka valitsust üles selgesõnaliselt ütlema, millised on nõuded valitsusvälistele organisatsioonidele tegutsemiseks riigi põhja- ja idaosas, ning kiirendama töölubade andmist valitsusväliste organisatsioonidega koostööd tegevatele rahvusvahelistele töötajatele, tagades protsessi tõhususe ja läbipaistvuse;

16. kutsub ELi liikmesriike ja laiemat rahvusvahelist kogukonda üles võtma jõulisi ja otsusekindlaid meetmeid, et uurida aktiivselt Tamili Tiigrite agentide tegevust, kuni Tamili Tiigrid on keelustatud; arvab, et see peaks hõlmama nõuetekohaselt jõustatud reisikeeldu, et takistada värbajate ja kullerite liikumist; terrorismi toetava tegevusega seotud inimeste vahistamist ja repatrieerimist; Tamili Tiigritega seotud varade, näiteks tema kaubalaevastiku konfiskeerimist; kahtlaste pangaarvete külmutamist ja Tamili Tiigritega seotud äriühingute või ettevõtjate sulgemist; kehtiva relvarahu saavutamise, terroristliku tegevuse lõpetamise ning konstruktiivsete tõsiste läbirääkimiste taasalustamise korral võib kaaluda keelu tühistamist;

17. märgib ära Tamili Rehabilitatsiooni Organisatsiooni (Tamil Rehabilitation Organisation) sulgemise Ühendkuningriigis ja käimasoleva uurimise Tamili Rehabilitatsiooni Organisatsioonis ja Ülemaailmse Tamili Kooskõlastuskomitee (World Tamil Coordinating Committee) büroodes Ameerika Ühendriikides ja Austraalias;

18. nõuab, et kõigi ELi liikmesriikide valitsused võtaksid tulemuslikke meetmeid tamili elanike indoktrinatsiooni ja hirmutamise ning Tamili Tiigrite tegevuse rahastamiseks raha väljapressimise ärahoidmiseks oma riigis;

19. kordab üleskutset, et mõlemad pooled lõpetaksid vahetu hea tahte märgina jalaväemiinide kasutamise ning osutaksid abi nende eemaldamisel, ning kutsub sellel eesmärgil Sri Lanka valitsust üles näitama eeskuju jalaväemiinide kasutamist keelustava Ottawa konventsiooni allkirjastamisega ja Tamili Tiigreid allkirjastama Genfi Kutsungi deklaratsiooni;

20. märgib ära kahe Tamili poliitilise partei - Tseiloni Tööliste Kongressi (Ceylon Workers Congress) ja Mägismaa Rahvarinde (Up Country People's Front) - otsuse valitsuskoalitsiooniga ühineda;

21. kutsub Sri Lanka valitsust, Ühendatud Rahvusparteid (United National Party) ja teisi parteisid üles nõustuma tegema tihedat koostööd jõuliste terrorismivastaste meetmete võtmiseks ja tegelema tamilite õigustatud kaebustega ning tegema julget lepitavat žesti Sri Lanka tamili rahvaste suunas; arvab, et suur samm selleks tegevuseks õige raamistiku loomiseks oleks muuta varakult Sri Lanka kui Aasia ühe kõige pikaajalisema demokraatia põhiseadust, et määratleda riik kui ilmalik demokraatlik vabariik, kus austatakse kõiki usutunnistusi;

22. tervitab president Rajapaksa selgesõnaliselt väljendatud lubadust "anda keskvalitsuse võim maksimaalselt üle" Tamili rahvastele ja kutsub üles andma sellele lubadusele sisu; nõuab sellele vastavalt tungivalt kõikide parteide esindajate komisjoni töö kiirendamist, et töötada pigem nädalate kui kuude jooksul välja realistlikud ja vastuvõetavad lahendused, mis leiaksid kokkulepitud lahenduse huvides poolehoiu tamili kogukondades; kordab Sri Lanka doonorriikide 30. mai 2006. aasta avaldust, milles kutsuti Sri Lanka valitsust üles "näitama, et ta on valmis tegema olulisi poliitilisi muudatusi kõigi Sri Lanka elanike õigusi edendava uue juhtimissüsteemi väljatoomiseks"; kutsub Sri Lanka valitsust ja doonorriike üles kordama Tokyo deklaratsiooni ja Tamili Tiigreid seda järgima;

23. väljendab muret mõju üle, mis taaspuhkenud konflikt ülesehitusele ja rahvusvahelise abi kättetoimetamisele avaldab, märkides, et kuigi EL on eraldanud tsunamijärgseks humanitaar- ja ülesehitusabiks Sri Lankale peaaegu 125 miljonit EUR, lükkab jätkuv poliitiline ummikseis tsunami tagajärgede kõrvaldamise keskuse ümber endiselt edasi täiendava 50 miljoni EUR suuruse abi üleandmise, takistades olulisi ülesehitustöid saare põhja- ja idaosas; märgib ühtlasi ära Aasia Arengupanga otsuse muuta rahastamisgraafikut ja raskused paljude infrastruktuuriprojektide edasi viimisel;

24. toetab ÜRO Humanitaarasjade Koordineerimise Ameti praegust tegevusplaani ümberasustatud elanikkonna abistamiseks;

25. kutsub nõukogu, komisjoni ja liikmesriikide valitsusi üles kahekordistama jõupingutusi, et aidata tuua Sri Lankale stabiilne ja õiglane rahu ning taastada julgeolek ja majanduslik õitseng;

26. teeb presidendile ülesandeks edastada käesolev resolutsioon nõukogule, komisjonile, ÜRO peasekretärile, Norra valitsusele ja Tokyo doonorriikide konverentsi teistele liikmetele, Sri Lanka presidendile ja valitsusele ning teistele konflikti pooltele.

[1] EÜT C 59, 23.2.2001, lk 278.

[2] ELT C 47 E, 27.2.2003, lk 613.

[3] ELT C 87 E, 7.4.2004, lk 527.

[4] ELT C 247 E, 6.10.2005, lk 147.

[5] Vastuvõetud tekstid, P6_TA(2006)0227.

[6] Nõukogu 29. mai 2006. aasta otsus 2006/379/EÜ, millega rakendatakse määruse (EÜ) nr 2580/2001 teatavate isikute ja üksuste vastu suunatud eripiirangute kohta terrorismivastaseks võitluseks artikli 2 lõiget 3 ja tunnistatakse kehtetuks otsus 2005/930/EÜ (ELT L 144, 31.5.2006, lk 21).

--------------------------------------------------